இயேசுவின் உயிர்ப்பிற்கு அவரின் வெற்றுக் கல்லறை சான்று பகர்கிறது. மாற்கு நற்செய்தியாளர் இந்த இயேசுவின் வெற்றுக் கல்லறை சம்பவத்தை மிக அழகாகப் பின்வருமாறு பதிந்து வைத்திரு க்கின்றார்.“ஓய்வு நாள் முடிந்ததும் மகதலா மரியா - யாக்கோப்பின் தாய் மரியா - சலோமி ஆகியோர் அவரது உடலில் பூசுவதற்கு என்று நறுமணப் பொருட்களை வாங்கினர். வாரத்தின் முதல் நாள் காலையிலேயே கதிரவன் எழும் வேளையில் அவர்கள் கல்லறைக்குச் சென்றார்கள். கல்லறை வாயிலில் இருக்கும் கல்லை யார் புரட்டுவார்கள் என்று அவர்கள் ஒருவரோடு ஒருவர் கேட்டுக் கொண்டார்கள். ஆனால் அவர்கள் நிமிர்ந்து உற்று நோக்கிய பொழுது கல் புரட்டப்பட்டிருப்பதைக் கண்டார்கள். அது பெரியதொரு கல் அவர்கள் கல்லறைக்குள் சென்ற போது வெண் தொங்கல் ஆடை அணிந்த இளைஞர் ஒருவர் வலப்புறம் அமர்ந்திருக்கக் கண்டு திகிலுற்றார்கள். அவர் அவர்களிடம் திகிலுற வேண்டாம். சிலுவையில் அறையப்பட்ட நசரேத்தூர் இயேசுவைத் தேடுகிறீர்கள். அவர் உயிருடன் எழுப்பப்பட்டார். அவர் இங்கே இல்லை. இதோ அவரை வைத்த இடம் நீங்கள் புறப்பட்டுச் செல்லுங்கள் பேதுருவிடமும் மற்றைய சீடரிடமும் உங்கள் முன்பாக அவர் கலிலேயாவிற்கு போய்க்கொண்டிருக்கிறார். அவர் உங்களுக்குச் சொன்னது போலவே அவரை அங்கு காண்பீர்கள் எனச் சொல்லுங்கள் என்றார். (மாற்கு 16 : 1 - 7)இயேசுவின் வெற்றுக் கல்லறை இயேசுவின் உயிர்ப்புக்கு சான்று பகர்கின்றதா என்று ஆய்வு செய்த ஏராளமான இறையியல் வல்லுநர்கள் இந்த வெற்றுக் கல்லறையின் சரித்திரத் தன்மையை ஏற்றுக் கொண்டிருக்கின்றார்கள்.